TREĆE ZASJEDANJE ZAVNOBIH-a I PRVI USTAV NARODNE REPUBLIKE BOSNE I HERCEGOVINE – NADOGRADNJA BOSANSKOHERCEGOVAČKE DRŽAVNOSTI
Authors: Bećirović Denis 
Published: April 2022

Obnova bosanskohercegovačke državnosti u Drugom svjetskom ratu predstavlja djelo antifašističkih snaga i njihovog opredjeljenja za političku autonomiju i teritorijalnu cjelovitost Bosne i Hercegovine u federativnoj Jugoslaviji. Historijska osnova za obnovu državnosti Bosne i Hercegovine na zasjedanjima ZAVNOBiH-a bila je bosanska srednjovjekovna država. I pored višestoljetnog potpadanja pod tuđinsku vlast, Bosna i Hercegovina je sačuvala svijest o svojoj državnosti, kao i o svom posebnom historijskom, kulturnom i političkom identitetu. Obnovom moderne bosanske državnosti i usvajanjem pravnih akata na zasjedanjima ZAVNOBiH-a oblikovan je jedinstven pravni i politički sistem u Bosni i Hercegovini. Važan korak u nastavku izgradnje državnosti Bosne i Hercegovine označilo je Treće zasjedanje ZAVNOBiH-a u Sarajevu. Na ovom zasjedanju, između ostalog, usvojene su važne odluke i zakoni: Odluka o odobrenju rada Predsjedništva ZAVNOBiH-a; Odluka o izmjeni i dopuni Odluke o konstituiranju Zemaljskog antifašističkog vijeća narodnog oslobođenja Bosne i Hercegovine u najviše zakonodavno i izvršno predstavničko tijelo Federalne Bosne i Hercegovine; Zakon o zakletvi narodnih poslanika Narodne skupštine Bosne i Hercegovine i Zakon o Narodnoj vladi Bosne i Hercegovine. Navedenim pravnim aktima ZAVNOBiH je transformiran u Narodnu skupštinu Bosne i Hercegovine, a Predsjedništvo ZAVNOBiH-a u Predsjedništvo Narodne skupštine. Bosna i Hercegovina je dobila i prvu poslijeratnu Vladu. Akti usvojeni na zasjedanjima ZAVNOBiH-a predstavljali su snažan fundament za nastavak dogradnje državnosti Bosne i Hercegovine kao samostalne i ravnopravne federalne članice Demokratske federalne Jugoslavije. Pravnim aktima koji su doneseni na Trećem zasjedanju ZAVNOBiH-a, odnosno Narodne skupštine Bosne i Hercegovine, konstituirana je samostalna državna organizacija Bosne i Hercegovine koja je bila ravnopravno pozicionirana s ostalim federalnim jedinicama u drugoj jugoslovenskoj državi. Nadogradnja državnosti Bosne i Hercegovine izvršena je usvajanjem prvog Ustava Narodne republike Bosne i Hercegovine. Tako je Bosna i Hercegovina, neposredno nakon završetka Drugog svjetskog rata, najvišim pravnim aktom definirala svoju unutrašnju organizaciju, u skladu sa tadašnjim političkim i ekonomskim prilikama. Ona je ovim najvišim pravnim aktom definirana kao narodna država republikanskog oblika koja je imala suverena prava i državnost. Donošenjem Ustava Bosna i Hercegovina je svoju državnost podigla na još viši rang, te se može konstatirati da od 31. decembra 1946. ona egzistira i funkcionira kao državna organizacija. Pri tome, u objektivnom sagledavanju ustavne pozicije Bosne i Hercegovine ne treba zanemariti činjenicu da je ona, voljom svojih predstavnika, bila u sastavu zajedničke države – federativne Jugoslavije. Suverenitet i državnost Bosne i Hercegovine bio je ograničen suverenitetom savezne države. Riječ je o suverenim pravima koje je Bosna i Hercegovina, zajedno s ostalim republikama, prenijela na jugoslovensku državu.